U-I-200/12
Natisni
Opravilna št.:
U-I-200/12
Datum odločitve:
19. 9. 2012
ECLI:
ECLI:SI:USRS:2012:U.I.200.12
Akt:
Odlok o prostorskem načrtu Občine Dolenjske Toplice (Uradni list RS, št. 90/09, 22/10 – popr., 85/11, 10/12 – popr. in 54/12), 1. al. 1. odst. 276. čl.
Izrek:
Pobuda za začetek postopka za oceno ustavnosti in zakonitosti prve alineje prvega odstavka 276. člena Odloka o prostorskem načrtu Občine Dolenjske Toplice (Uradni list RS, št. 90/09, 22/10 – popr., 85/11, 10/12 – popr. in 54/12) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Pobudnik lahko izpodbija predpis kot občinski svetnik le, če izkaže, da predpis neposredno posega v njegov pravni položaj, ki mu gre kot občinskemu svetniku.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Franc Vovk, Dolenjske Toplice
Datum vloge:
3. 8. 2012
Vrsta odločitve:
sklep
Vrsta rešitve:
zavrženje
Dokument:
US29837
Dokument v PDF obliki:
U-I-200-12.pdf
149 KB
Prenesite datoteko
U-I-200/12-6
19. 9. 2012
SKLEP
Ustavno sodišče je v postopku za preizkus pobude Franca Vovka, Dolenjske Toplice, na seji 19. septembra 2012
sklenilo:
Pobuda za začetek postopka za oceno ustavnosti in zakonitosti prve alineje prvega odstavka 276. člena Odloka o prostorskem načrtu Občine Dolenjske Toplice (Uradni list RS, št. 90/09, 22/10 – popr., 85/11, 10/12 – popr. in 54/12) se zavrže.
Obrazložitev
1. Pobudnik izpodbija prvo alinejo prvega odstavka 276. člena Odloka o prostorskem načrtu Občine Dolenjske Toplice v delu, ki se nanaša na obvezno razlago. Zatrjuje, da obvezna razlaga spreminja prostorski akt. Navaja, da je kot občinski svetnik sodeloval pri njenem sprejemanju. Svoj pravni interes utemeljuje s sklicevanjem na drugi odstavek 5. člena Zakona o prostorskem načrtovanju (Uradni list RS, št. 33/07, 108/09 in 57/12 – v nadaljevanju ZPNačrt), ki določa, da ima vsakdo pravico biti obveščen o postopkih priprave prostorskih aktov ter v teh postopkih sodelovati s pobudami, mnenji in na drugačne načine, skladno z določbami ZPNačrt.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja pobudnikovega pravnega položaja. Splošen in abstrakten pravni interes, ki bi ga lahko imel kdorkoli, ne zadošča. Pobudnik zgolj z zatrjevanjem, da je bilo v postopku sprejemanja izpodbijanega dela predpisa kršeno načelo javnosti svojega pravnega interesa ne izkaže.
3. Kot občinski svetnik lahko pobudnik v skladu z ustaljeno presojo Ustavnega sodišča izpodbija predpis pred Ustavnim sodiščem le, če izkaže, da predpis neposredno posega v njegov pravni položaj, ki mu gre kot občinskemu svetniku (npr. sklep št. U-I-249/97 z dne 13. 1. 2000, OdlUS IX, 2). Pobudnik tudi tega ni izkazal. Njegov interes, ki se izraža v splošni skrbi, da občinski svet odloča zakonito, za vložitev pobude ne zadošča, saj gre za splošen in ne konkreten interes. Zato je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik